L'Ajuntament de Llíria convoca el Concurs de pintura ràpida a l'aire lliure “Pintor José Manaut” 2024
18 de setembre de 2024

L'Ajuntament de Llíria, a través de la Regidoria de Cultura, ha convocat la sèptima edició del Concurs de pintura ràpida a l'aire lliure “Pintor José Manaut”. El certamen se celebrarà el pròxim 5 d'octubre i les persones participants hauran d'entregar els seus treballs, que realitzaran in situ al matí en els espais públics del municipi, abans de les 13.30 hores.

L'estil i la tècnica seran lliures i els artistes hauran de reflectir en les seues obres el paisatge, les gents, els carrers, la cultura o els costums de la ciutat.

L'Ajuntament concedirà un primer premi dotat amb 700 euros, un segon de 500 euros i un tercer 300 euros. El veredicte del jurat i el lliurament de guardons es farà públic eixe mateix dia, sobre les 14.00 hores, en l'edifici de Ca la Vila.

Les inscripcions per a participar en el concurs es poden realitzar ja a través del correu agendalliria@gmail.com, o el mateix dia del certamen entre les 8.00 i la 10.00 hores, a l'ajuntament. Les bases estan disponibles en el web municipal lliria.es.